中共對香港泛民主派進行嘅𠝹票工作

喺香港選舉史上，試過有多次出現非傳統親中陣營出現多過一個候選人嘅情況，令本來比較有機會贏嘅非建制派候選人勝算減少，甚至最終落選。有部分觀點認為，呢啲情況嘅出現，背後可能係有中共當局或者中聯辦策劃，其中部分手段包括派出假獨立候選人。

事例

2011年香港區議會選舉 
喺呢次選舉，當時以黃毓民為首嘅人民力量發起針對民主黨同民協嘅「票債票償」行動，由於佢哋除咗針對民主黨同民協候選人之外，就連部分公民黨同社民連嘅候選人都俾佢哋針對，所以有部份觀點，背後係中共當局策劃，目的就係令泛民主派落選。

2015年香港區議會選舉 
 網台主持鄭永健被揭發曾經約見一啲香港本土派組織，聲稱有中資財團資助本土派人士出選區議會，每派一名參選人，就可以攞到15萬元資助，但一定要喺40個指定選區出選，同埋至少攞到200票，但多個組織拒絕，之後鄭永健被捕，喺法庭上有證人揭發鄭永健認識中資財團代表過程入面嘅其中一名介紹人，係曾經擔任梁振英競選辦新聞助理、後來任職親中陣營機構新家園協會嘅高凌翔。
 2015年11月26號，曾參與2011年區議會選舉嘅前社民連成員吳謦燃揭露，年中曾有親中陣營人士慫恿佢去灣仔大坑出選，以鎅走楊雪盈嘅選票。
喺屯門樂翠選區，時任雙料議員何俊仁連任失敗，但佢同另一非建制候選人熱血公民鄭松泰嘅得票加埋比激進左派嘅何君堯更加多，而且喺選舉過程中鄭亦集中只掛住狙擊何俊仁，因此惹嚟鎅票嫌疑。

2017年中西區區議會東華選區補選 
喺呢次選舉入面，民主黨伍凱欣得到泛民主派陣營支持，迎戰親政府派嘅呂錦強，但同區仲有前工黨成員劉舒燕。有部份意見就認為，劉舒燕其實係中聯辦安排之下，以前泛民主派政黨成員背景，去鎅走泛民主派選票嘅人。

2019年第6屆香港區議會選舉 
呢次選舉喺香港修例風波氣氛之下，親政府派因為無視市民、泛民主派反對嘅聲音堅持力撐逃犯條例修訂草案，選情被睇淡，但亦有人彼此混水摸魚扮泛民主派，實則係親政府派嘅人。

民主黨楊浩然出選中西區寶翠選區，但除咗親政府派港島聯嘅葉永成之外，佢仲要面對另一名對手，同樣聲稱「五大訴求，缺一不可」，以泛民主派粉絲自居嘅馮敬彥。不過馮敬彥之後就被揭發同親政府派來往非常緊密，仲去過中聯辦新春酒會，又幫過民建聯嘅鄭泳舜助選。
 喺南山、大坑東及大坑西選區，泛民主派支持民協譚國僑出選，但譚國僑除咗面對親政府派九社聯嘅陳麗紅，仲有另一名聲稱「堅守五大訴求」嘅候選人徐駿楠。不過，徐駿楠被網民揭發佢曾經喺親中陣營工作，而佢最後宣布退選。
 屯門樂翠選區候選人蔣靖雯，報稱無黨派，選舉廣告亦寫明五大訴求，但佢喺提名期最後一日先突然宣布參選，打破咗同區本來激進左派何君堯同民主黨盧俊宇對陣嘅局面，因此會被質疑係「扮黃假獨立」，實際係要「鎅票」，掩護何君堯。

香港選舉